Ανακοίνωση της κυβέρνησης του Ηνωμένου Βασιλείου σχετικά με την οδηγία 94/22/ΕΚ του Ευρωπαϊκού Κοινοβουλίου και του Συμβουλίου, της 30ής Μαΐου 1994, για τους όρους χορήγησης και χρήσης των αδειών αναζήτησης εξερεύνησης και παραγωγής υδρογονανθράκων

(2003/C 58/02)

(Κείμενο που παρουσιάζει ενδιαφέρον για τον ΕΟΧ)

ΥΠΟΥΡΓΕΙΟ ΕΜΠΟΡΙΟΥ ΚΑΙ ΒΙΟΜΗΧΑΝΙΑΣ

ΚΑΝΟΝΙΣΜΟΙ ΠΕΡΙ (ΠΑΡΑΓΩΓΗΣ) ΠΕΤΡΕΛΑΙΟΥ (ΣΕ ΘΑΛΑΣΣΙΕΣ ΠΕΡΙΟΧΕΣ) ΤΟΥ 1988

ΠΡΟΣΦΟΡΑ ΓΙΑ ΤΟ ΤΜΗΜΑ 13/26Β ΕΚΤΟΣ ΤΟΥ ΓΥΡΟΥ ΕΚΔΟΣΗΣ ΥΠΕΡΑΚΤΙΩΝ ΑΔΕΙΩΝ

Ο υπουργός Εμπορίου και Βιομηχανίας καλεί τους ενδιαφερομένους, σύμφωνα με τις διατάξεις των κανονισμών περί (παραγωγής) πετρελαίου (σε θαλάσσιες περιοχές) του 1988 [Petroleum (Production) (Seaward Areas) Regulations 1988 - S.I. 1988 αριθ. 1213], όπως τροποποιήθηκαν (εφεξής "οι κανονισμοί του 1988"), καθώς και των κανονισμών της οδηγίας για τις άδειες υδρογονανθράκων του 1995 (Hydrocarbons Licensing Directive Regulations 1995 - S.I. 1995 αριθ. 1434), να υποβάλουν αιτήσεις για άδειες παραγωγής πετρελαίου σχετικά με το τμήμα 13/26β. Ο οριστικός κατάλογος των τμημάτων που δεν έχουν τύχει άδειας φαίνεται σε χάρτες, οι οποίοι έχουν κατατεθεί στη βιβλιοθήκη του Υπουργείου Εμπορίου και Βιομηχανίας και όπου μπορούν να εξετασθούν μετά από προηγούμενη συνεννόηση (βλέπε παρακάτω τις σχετικές λεπτομέρειες για την επικοινωνία) μεταξύ των ωρών 09.15 και 16.45, από Δευτέρα έως Παρασκευή, μέχρι τις 17 Ιουνίου 2003 (η οποία στη συνέχεια θα αναφέρεται ως "ημερομηνία υποβολής αιτήσεων"). Οι χάρτες διατίθενται επίσης στον ιστότοπο της διεύθυνσης πετρελαίου και φυσικού αερίου - Oil & Gas Directorate (www.og.dti.gov.uk).

1. Άδειες που εκδίδονται σύμφωνα με την παρούσα πρόσκληση θα ενσωματώνουν ρήτρες, οι οποίες ουσιαστικά βασίζονται, υπό ορισμένες τροποποιήσεις και επιπρόσθετες διατάξεις, στις πρότυπες ρήτρες (Model Clauses) που αναφέρονται στο συμπλήρωμα 4 των κανονισμών περί (παραγωγής) πετρελαίου (σε θαλάσσιες περιοχές) του 1988 (όπως αυτοί έχουν τροποποιηθεί, εκτός του ότι δεν θα ισχύουν οι τροποποιήσεις στις πρότυπες ρήτρες των σημείων α) ii) και γ) έως η) του κανονισμού 8 των κανονισμών (τροποποίηση) περί (παραγωγής) πετρελαίου (σε θαλάσσιες περιοχές) του 1996 (Petroleum (Production) (Seaward Areas) (Amendment) Regulations 1996 - S.I. 1996 αριθ. 2946). Από την 1η Ιανουαρίου 2003 καταργείται η καταβολή τιμήματος για τα δικαιώματα εκμετάλλευσης και οι ρήτρες τροποποιούνται αναλόγως.

2. Το Υπουργείο Εμπορίου και Βιομηχανίας έχει διενεργήσει εκτίμηση των περιβαλλοντικών επιπτώσεων επί του τμήματος 13/26β, όπως απαιτείται από την οδηγία 92/43/ΕΟΚ για τη διατήρηση των φυσικών οικοτόπων, καθώς και της άγριας πανίδας και χλωρίδας, η οποία τέθηκε σε εφαρμογή από τους κανονισμούς περί διατήρησης (φυσικών οικοτόπων, κ.λπ.) του 1994. Το συμπέρασμα της εκτίμησης ήταν ότι το γεγονός της χορήγησης άδειας για την περιοχή και της διεξαγωγής του προτεινόμενου προγράμματος εργασίας δεν πιθανολογείται ότι έχει σημαντικές επιπτώσεις επί οιουδήποτε τόπου του θαλασσίου περιβάλλοντος. Αντίγραφο της εκτίμησης διατίθεται στον ιστότοπο της μονάδας χορήγησης αδειών (Licensing Consents Unit).

Αιτήσεις για τη χορήγηση αδειών

3. Οι αιτήσεις πρέπει να υποβάλλονται σε έντυπο αιτήσεως για άδειες παραγωγής σε θαλάσσιες περιοχές, το οποίο διατίθεται στον ιστότοπο της μονάδας χορήγησης αδειών (Licensing and Consents Units - LCU) ή από το τμήμα διοίκησης της LCU (βλέπε παρακάτω τις σχετικές λεπτομέρειες για την επικοινωνία).

4. Οι αιτήσεις πρέπει να υποβληθούν στο Υπουργείο Εμπορίου και Βιομηχανίας στο Λονδίνο, στη διεύθυνση 1 Victoria Street, London SW1H 0ET, μαζί με τέλος 2820 λιρών στερλινών ανά αίτηση. Οι αιτήσεις θα πρέπει να έχουν παραληφθεί από το Υπουργείο Εμπορίου και Βιομηχανίας το αργότερο έως τις 17 Ιουνίου 2003, ώρα 13.00 (ώρα Λονδίνου). Καμία αίτηση δεν θα γίνει δεκτή μετά την ανωτέρω ημερομηνία και ώρα.

5. Ο προτεινόμενος φορέας εκμετάλλευσης εντός κάθε αιτούντος ομίλου (συμπεριλαμβανομένης και οποιασδήποτε εταιρείας η οποία αποτελεί το μόνο αιτούντα) θα πρέπει να υποβάλει δήλωση αναφορικά με τη γενική περιβαλλοντική πολιτική του όσον αφορά τη διεξαγωγή αδειοδοτημένων δραστηριοτήτων σε θαλάσσιες περιοχές.

6. Περαιτέρω οδηγίες σχετικά με τα δικαιολογητικά με τα οποία οι αιτούντες μπορούν να υποστηρίξουν τις αιτήσεις τους παρέχονται στον "Οδηγό υποψηφίων" ("Notes for Applicants") που διατίθεται από τη διοίκηση αδειών (Licence Administration), καθώς και στον ιστότοπο της διεύθυνσης πετρελαίου και φυσικού αερίου (Oil & Gas Directorate) (βλέπε παρακάτω σχετικές λεπτομέρειες για την επικοινωνία).

7. Οι αιτήσεις θα κριθούν με γνώμονα τη συνεχιζόμενη ανάγκη πραγματοποίησης ταχύτατων, διεξοδικών, αποτελεσματικών και ασφαλών εξερευνήσεων για τον προσδιορισμό κοιτασμάτων πετρελαίου και φυσικού αερίου στην ηπειρωτική υφαλοκρηπίδα του Ηνωμένου Βασιλείου, λαμβάνοντας υπόψη τα κριτήρια προστασίας του περιβάλλοντος. Οι αιτήσεις θα κριθούν με βάση τα ακόλουθα κριτήρια:

α) την οικονομική δυνατότητα του αιτούντος να εκτελέσει το συμφωνημένο πρόγραμμα εργασίας για την αρχική περίοδο·

β) την τεχνική ικανότητα του αιτούντος να εκτελέσει το συμφωνημένο πρόγραμμα εργασίας για την αρχική περίοδο και, ανάλογα με την περίπτωση, οποιεσδήποτε άλλες δραστηριότητες οι οποίες επιτρέπονται σύμφωνα με την άδεια (λαμβανομένων επίσης υπόψη της ποιότητας της γεωλογικής ανάλυσης και του βαθμού καινοτομίας)·

γ) τυχόν έλλειψη αποτελεσματικότητας ή ευθύνης που έχει επιδειχθεί από τον αιτούντα, υπό οποιαδήποτε άλλη άδεια οποιασδήποτε περιγραφής, η οποία εξεδόθη σύμφωνα με τον νόμο περί πετρελαίου του 1998 (Petroleum Act 1998) ή με οποιαδήποτε προηγούμενη νομοθεσία έχουσα παρόμοιο αποτέλεσμα.

8. Μετά από εξέταση όλων των αιτήσεων, ο υπουργός θα επιλέξει τους αιτούντες στους οποίους είναι διατεθειμένος να χορηγήσει άδειες. Θα ενημερωθούν όχι αργότερα από ένα έτος μετά την ημερομηνία υποβολής αιτήσεων. Σε όλες τις περιπτώσεις στις οποίες ο υπουργός είναι διατεθειμένος να χορηγήσει άδεια, το Υπουργείο Εμπορίου και Βιομηχανίας θα εκπονήσει προσχέδιο άδειας, το οποίο θα σταλεί στον επιτυχόντα υποψήφιο, ο οποίος στη συνέχεια θα έχει την επιλογή να δεχτεί την προσφορά, επιστρέφοντάς τη στο Υπουργείο Εμπορίου και Βιομηχανίας υπογεγραμμένη από όλα τα μέλη του αιτούντος ομίλου. Οι υποψήφιοι για τους οποίους εκδόθηκαν αρνητικές αποφάσεις θα ειδοποιηθούν γραπτώς. Οι λόγοι που τεκμηριώνουν την απόφαση του υπουργού κοινοποιούνται στους υποψηφίους εφόσον υποβάλουν γραπτώς σχετική αίτηση παροχής πληροφοριών.

9. Η κυβέρνηση δεν αποδέχεται καμία ευθύνη για τυχόν κόστος το οποίο υφίσταται ο αιτών κατά τη μελέτη ή την υποβολή της αίτησης.

Περίοδος της άδειας και πληρωτέο τίμημα

10. Υπό τους όρους που αναφέρονται παρακάτω, η κάθε άδεια θα ισχύει για μία αρχική περίοδο τεσσάρων ετών, με δυνατότητα παράτασης για μία δεύτερη περίοδο τεσσάρων ετών και μια τρίτη περίοδο 18 ετών.

11. Η δυνατότητα συνέχισης της άδειας στη δεύτερη περίοδο μπορεί να ασκείται από τον αδειούχο εφόσον αυτός διαβιβάσει εν προκειμένω προειδοποίηση, όχι λιγότερο από τρεις μήνες πριν τη λήξη της αρχικής περιόδου και εφόσον πρώτα συμπληρώσει το συμφωνημένο πρόγραμμα εργασίας και παραδώσει μέρος της περιοχής υπό άδεια. Η μέγιστη περιοχή που θα μπορεί να κρατείται έχει ως εξής:

α) αν η άδεια αρχικά κάλυπτε 60 ή περισσότερους τομείς, όχι περισσότερους από το ήμισυ του αρχικού αριθμού τομέων που καλύπτει η άδεια ή

β) αν η άδεια αρχικά κάλυπτε περισσότερους από 30, αλλά λιγότερους από 60 τομείς, 30 τομείς.

Η περιοχή που κρατείται πρέπει να είναι σύμφωνη με την πρότυπη ρήτρα 8 του συμπληρώματος 4 των κανονισμών του 1988 ως αυτή είχε πριν από τις τροποποιήσεις που έγιναν από τους κανονισμούς (τροποποίηση) περί (παραγωγής) πετρελαίου (σε θαλάσσιες περιοχές) του 1996 (Petroleum (Production) (Seaward Areas) (Amendment) Regulations 1996) και πρέπει να περιγράφεται στην εν λόγω ανακοίνωση.

- Ένας "τομέας" αποτελεί μέρος ενός τμήματος, το οποίο περιλαμβάνει περιοχή η οποία οριοθετείται με γραμμές γεωγραφικού μήκους και πλάτους που απέχουν μεταξύ τους ένα λεπτό αντιστοίχως.

12. Κάθε έκταση καλυπτόμενη από την άδεια που δεν αποτελεί αντικείμενο εγκεκριμένου προγράμματος ανάπτυξης στο τέλος της δεύτερης περιόδου θα εγκαταλείπεται κατά το χρόνο αυτό.

13. Οι άδειες που θα χορηγηθούν ως αποτέλεσμα της παρούσας πρόσκλησης θα υπόκειται σε καταβολή τιμήματος, σύμφωνα με τις διατάξεις οι οποίες εκτίθενται στις πρότυπες ρήτρες και σε συμπληρώματα της άδειας, συνοπτικά:

α) τέσσερις ετήσιες πληρωμές, αρχίζοντας με την έναρξη της άδειας, 150 λιρών στερλινών για κάθε τετραγωνικό χιλιόμετρο που καλύπτει·

β) στη συνέχεια ετήσια πληρωμή 300 λιρών στερλινών για κάθε τετραγωνικό χιλιόμετρο που καλύπτει, αυξανόμενη ετησίως κατά 900 λίρες στερλίνες έως μέγιστο ποσό 7500 λιρών στερλινών για κάθε τετραγωνικό χιλιόμετρο (η πληρωμή αυτή υπόκειται σε διετή αναθεώρηση σε συνάρτηση με τις μεταβολές του δείκτη τιμών ακαθάρτου πετρελαίου που αγοράζεται από τα διυλιστήρια, ο οποίος δημοσιεύεται στην Επετηρίδα Στατιστικών Στοιχείων Ενέργειας του Ηνωμένου Βασιλείου (Digest of UK Energy Statistics).

Εμπιστευτικότητα

14. Η τεκμηρίωση που υποβάλλεται προς υποστήριξη των αιτήσεων θα αντιμετωπίζεται σύμφωνα με τον κώδικα πρακτικής για πρόσβαση σε κυβερνητικές πληροφορίες (Code of Practice on Access to Government Information).

Εξαιρέσεις

15. Οι όροι, οι διατάξεις, οι πληρωμές και άλλες λεπτομέρειες σχετικά με την κάθε άδεια θα είναι ως ορίζεται παραπάνω, αλλά ο υπουργός επιφυλάσσεται του δικαιώματος να προβεί σε τροποποιήσεις σε ορισμένες περιπτώσεις ώστε να ανταποκρίνονται σε συγκεκριμένες συνθήκες (π.χ. άδειες οι οποίες καλύπτουν παροπλισμένες εκτάσεις).

Λεπτομέρειες για την επικοινωνία

Διοίκηση αδειών (Licence Administration): μονάδα χορήγησης αδειών (Licensing and Consents Unit), Υπουργείο Εμπορίου και Βιομηχανίας (Department of Trade and Industry), 1 Victoria Street, London SW1H 0ET, United Kingdom [τηλ. (44) 207 215 51 11, φαξ (44) 207 215 50 70)].

Βιβλιοθήκη του Υπουργείο Εμπορίου και Βιομηχανίας (Department of Trade and Industry Library): 1 Victoria Street, London SW1H 0ET, United Kingdom (τηλ. (44) 207 215 50 06-7, φαξ (44) 207 215 56 65)

Ιστότοπος της LCU: http://www.og.dti.gov.uk